**ΣΥΛΛΟΓΟΣ ΕΚΠΑΙΔΕΥΤΙΚΩΝ Π. Ε. Μαρούσι**  23 – 10 – 2024

**ΑΜΑΡΟΥΣΙΟΥ Αρ. Πρ.:** 266

**Ταχ. Δ/νση:** Μαραθωνοδρόμου 54

**Τ. Κ.** 15124 Μαρούσι

**Τηλ.:** 2108020788 **Fax:**2108020788

**Πληροφ.: Δ. Πολυχρονιάδης 6945394406**

**Email:syll2grafeio@gmail.com**

**Δικτυακός τόπος: http//: [www.syllogosekpaideutikonpeamarousiou.gr](http://www.syllogosekpaideutikonpeamarousiou.gr)**

**ΠΡΟΣ : Δήμο Αμαρουσίου, Δ/νση Π. Ε. Β΄ Αθήνας**

**Κοινοποίηση: Τα μέλη του συλλόγου μας, ΔΟΕ, Συλλόγους Εκπ/κών Π. Ε. της χώρας**

**Θέμα: « Απαιτούμε την άμεση χορήγηση της 2ης πάγιας χρηματικής εντολής ύψους 500 ευρώ σχολικού έτους 2024 – 2025 για τις σχολικές μονάδες του Αμαρουσίου από τον Δήμο Αμαρουσίου».**

Κύριε Δήμαρχε Αμαρουσίου,

όπως γνωρίζετε εξαιτίας της νομοθετικής αλλαγής (ν. 5056/2023) με την οποία καταργήθηκαν οι σχολικές επιτροπές και ύστερα από τεράστιες καθυστερήσεις και ολιγωρία που επιδείχθηκε από τον Δήμο Αμαρουσίου κατάφεραν οι σχολικές μονάδες του Αμαρουσίου να εκταμιεύσουν την πρώτη πάγια χρηματική εντολή ύψους 500 ευρώ για κάθε σχολική μονάδα προκειμένου να αντιμετωπίσουν τις τεράστιες ελλείψεις τους σε αναλώσιμα υλικά και υλικά καθαριότητας που αντιμετώπισαν και αντιμετωπίζουν μετά την καταστροφική για τις σχολικές μονάδες εφαρμογή του νόμου 5056/2023.

Ενώ οδεύουμε ήδη στον τρίτο μήνα λειτουργίας του σχολικού έτους 2024 – 2025 και οι σχολικές μονάδες του Αμαρουσίου έχουν εισπράξει για τις ανάγκες τους μόλις 500 ευρώ η καθεμιά, ο Δήμος Αμαρουσίου επικαλούμενος διαδικαστικού χαρακτήρα ζητήματα και ελλείψεις που προκύπτουν από τον νόμο 5056/2023 καθυστερεί να καταβάλει την 2η πάγια εντολή ύψους 500 ευρώ στις σχολικές μονάδες της πόλης με δυσάρεστα αποτελέσματα για την εύρυθμη λειτουργία των σχολικών μονάδων του Αμαρουσίου.

Απαιτούμε την άμεση καταβολή των αναγκαίων χρημάτων για την εύρυθμη λειτουργία των σχολικών μονάδων της πόλης του Αμαρουσίου από την πλευρά του Δήμου Αμαρουσίου και την εξάλειψη καθυστερήσεων της καταβολής των χρημάτων στο μέλλον στη βάση των δεσμεύσεων της Δημοτικής σας αρχής ενώπιων των Διευθυντών/Διευθυντριών και Προϊστάμενων των Δημοτικών Σχολείων και Νηπιαγωγείων του Αμαρουσίου.

Την ανικανότητα της κυβέρνησης και της Δημοτικής Αρχής Αμαρουσίου δεν μπορεί να την πληρώνουν οι μαθήτριες/μαθητές, οι γονείς και οι εκπαιδευτικοί των σχολικών μονάδων του Αμαρουσίου και όλης της χώρας.

Παρακαλούμε για τις δικές σας ενέργειες.

